สังคมข่าวหุ้น
**จับตาหุ้นเข้า MSCI
11 พ.ย. 2561

เกียรติก้อง ว่องไวยากร
**จับตาหุ้นเข้า MSCI
**สัปดาห์นี้หุ้นไทยหลายตัวมีลุ้นเข้าคำนวณดัชนีเอ็มเอฟซีไอ ที่จะประกาศคืนวันที่ 13 พ.ย.นี้ ตัวที่เข้าตาเซียนมากสุด น่าจะเป็น GULF ของสารัชถ์ รัตนาวะดี ประธานเจ้าหน้าที่บริหารกัลฟ์ เอ็นเนอร์จี ดีเวลลอปเมนท์ ทั้งมาร์เก็ตแคปและฟรีโฟลตเข้าเกณฑ์ส่งเข้าประกวดทุกอย่าง ส่วนที่เหลือก็สเปกดี ทั้งเมืองไทย แคปปิตอล ของ เฮียชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล ที่มีกระแสค่อนข้างแรงเช่นกัน รวมทั้ง KTC ของเฮียระเฑียร ที่ติดโผกับเขาด้วย ถ้าใจถึงพึ่งได้ก็ดักซื้อวันนี้ได้เลย ไม่ต้องรอผลจริงออก แต่ถ้าจะรอก็อาจต้องจ่ายแพงขึ้นมาหน่อย
**แบงก์ชาติถอยไม่สุดซอย เกณฑ์คุมสินเชื่อบ้านล่าสุดออกมาแบบกั๊ก ๆ จะเลื่อนก็เลื่อนไม่มาก วางดาวน์ก็มีข้อแม้ หลังที่สองต้องไม่ถึง 10 ล้าน ถึงจะวางดาวน์ 10% ได้ แบบนี้พวกนายแบงก์ เฮีย อาทิตย์ นันทวิทยา ประธานเจ้าหน้าที่บริหาร กรรมการผู้จัดการใหญ่ไทยพาณิชย์คงเบาใจไปได้บ้าง แม้จะไม่ได้ทั้งหมด แต่ก็ไม่เสียเที่ยว  ส่วนพวกเก็งกำไรคอนโดบอกได้เลยหมดยุคแล้ว เพราะซื้อคอนโดตั้งแต่หลังที่ 3 ขึ้นไปโดนดาวน์ 30% เต็ม ๆ ไม่มีข้อแม้ทุกราคา
**NER  แผลงฤทธิ์ ราคาเด้งแรงสวนตลาดฯ ไตรมาส 3/61 กำไรสุทธิเพิ่มขึ้นเป็น 121.45 ล้าน จากปีก่อนแค่ 16 ล้าน   เสี่ยชูวิทย์ จึงธนสมบูรณ์ ประธานเจ้าหน้าที่บริหารบริษัท นอร์ทอีส รับเบอร์ ไม่ทำให้ผิดหวัง แม้ว่าหลายคนจะมองว่าหุ้นตัวนี้อยู่ในกลุ่มสินค้าเกษตรไม่น่าจะดี แต่เอาเข้าจริงกลับดีกว่าคาด ใครที่สอยไปตอนเปิดเทรดวันแรกตอนนี้ก็ยิ้มแล้ว
**กองทุนไล่เก็บหุ้น TFFIF วอลุ่มเข้าหนาแน่น ถือเป็นหุ้นที่ให้ผลตอบแทนอย่างสม่ำเสมอตัวหนึ่ง เฉลี่ย 4-5% ในตอนที่ตลาดหุ้นผันผวน เข้าหุ้นพวกนี้ก็ไม่น่ากลัว เพราะราคาไม่หวือหวา แถมเฮียกวง สมคิด จาตุศรีพิทักษ์ ก็จะใช้เป็นแหล่งระดมทุนของรัฐวิสาหกิจในอนาคต ถือยาว ๆ คงได้เห็น 11-12 บาท แถมปันผลให้อีกด้วย
**หุ้นพลังงาน แนวโน้มไม่สดใส หลังราคาน้ำมันดิบปรับลงเป็นวันที่ 9-10 ติดต่อกัน กลุ่มหุ้นตระกูล “ป” ร่วงทุกตัว โดยเฉพาะ TOP  ของเสี่ย อธิคม เติบศิริ ประธานเจ้าหน้าที่บริหารและกรรมการผู้จัดการใหญ่ บมจ.ไทยออยล์ ประกาศงบออกมา กำไรหดเหลือ 4.5 พันล้าน ลดลง 40% ผลจากกำไรสต๊อกน้ำมันลดลง และผลขาดทุนจากอนุพันธ์ประกันความเสี่ยงสุทธิเพิ่มขึ้น ทำเอาหุ้นแม่ PTT ร่วงตามไปด้วย แต่ก็ถือเป็นจังหวะทยอยสะสม ต่ำกว่า 48 ลงมาปลอดภัย รอกลับไปขายที่ 50 บาทใหม่
**บมจ.บีอีซี เวิลด์ หรือ BEC งบไตรมาสสาม ออกมาดีเกินคาด  มีกำไรสุทธิ 78.3 ล้าน  เพิ่มขึ้น 125% และยังคาดกันว่าไตรมาสสี่ จะดีต่อเนื่อง งานนี้ ตระกูลมาลีนนท์คงยิ้มออก เพราะบรรดาเหล่านักวิเคราะห์เตรียมปรับประมาณการของช่อง 3 ใหม่หมด  หลังจากงบออกมาสวยหรู ราคาตอนนี้ถือว่าน่าลงทุน หลังจากหุ้น BEC ปรับตัวลงมามากแล้ว เป้าหมาย 8 บาท
**ซีพีของเจ้าสัวธนินท์ จัดใหญ่ ระดมพันธมิตรทั้งไทยและเทศ ยื่นซองโครงการรถไฟความเร็วสูงเชื่อม 3 สนามบิน ในวันนี้ 12 พ.ย. เยอะจนนับไม่ไหว แต่ใหญ่ทุกราย ทั้ง China Railway Construction Corporation Limited (สาธารณรัฐประชาชนจีน) บมจ.ทางด่วนและรถไฟฟ้ากรุงเทพ (ประเทศไทย) บมจ.อิตาเลียนไทย ดีเวล๊อปเมนต์ จำกัด (ประเทศไทย) บมจ. ช.การช่าง (ประเทศไทย) Japan Overseas Infrastructure Investment Corporation for Transport &amp; Urban Development (ประเทศญี่ปุ่น) CITIC Group Corporation (สาธารณรัฐประชาชนจีน) China Resources (Holdings) Company Limited (สาธารณรัฐประชาชนจีน) SIEMENS (ประเทศเยอรมนี) Hyundai (ประเทศเกาหลี) Ferrovie dello Stato Italiane (ประเทศอิตาลี) CRRC-Sifang (สาธารณรัฐประชาชนจีน) และธนาคารเพื่อความร่วมมือระหว่างประเทศแห่งญี่ปุ่น หรือ JBIC (ประเทศญี่ปุ่น) งานนี้เสี่ยคีรี ค่ายบีทีเอส คงต้องเหนื่อยหน่อย จากที่เคยเป็นตัวเต็ง